R. Kaliňák, podpredseda vlády a minister vnútra SR: (2008-06-25):
Vy ste hovorili o megaškandále. Ja mám taký megaplagát. Spoznávate muža na tom plagáte, pán poslanec? Koľko tam narátate reklám, ktoré tam sú. Všetkých komerčných. Je tu našťastie aj pán poslanec Gál, ktorý je predsedom výboru, touto cestou by som mu to rád odovzdal. Hovorilo sa, že si to pán poslanec obšliapal v redakciách, aby to nevyšlo. Ja by som rád upozornil, že je tu veľa komerčných reklám. Pamätám si, že táto snemovňa naháňala pána Galisa, ale aj pána premiéra za to, že mal nadpis Fila alebo Légia výrobcov športovej, ale tu sú konkrétne názvy firiem, ktoré reklamoval pán poslanec Mikloš. Ak toto nie je v konflikte záujmu, ja potom neviem. (Potlesk.) Viete, ale na tejto fotke je ešte jedna zaujímavá vec, pán Mikloš. Poznáte túto firmu, čo ju máte nad tu tým najväčším? Viete o tom, že tá firma dodávala, mala štátne zákazky za vás v hodnote 1,2 mld. korún? Dodávala počítače pre bývalú vládu. (Potlesk.) A viete o tom, že pán, ktorý tú firmu reprezentuje, je váš blízky známy? Neboli ste náhodnou s ním na Aljaške? Neplatil vám náhodou tú cestu? (Potlesk.) Viete, toto je práve vec, že toto je porušením zákona, flagrantným a konkrétnym. Vy hovoríte o podozreniach, ktoré vám vyvrátil každý dnes. Toto je porušením zákona. Môžeme sa baviť o tom... Prosím? (Reakcia z pléna.) Každý. Dnes aj guvernér Národnej banky. Veď môžete nabrať odvahu a povedať mimo tohto pultu, kde ste chránený imunitou, čo ste ani v relácii neurobili. Povedzte, unikla informácia od ministra Počiatka, keď sa vás na to priamo pýta, to som ja nepovedal, nevkladajte mi do úst, čo som ja povedal. Povedali ste, že ja si myslím, je podozrenie. Tak ja nemám podozrenie, ja mám konkrétne porušenie zákona a touto cestou by som si ho dovolil odovzdať pánovi poslancovi Gálovi, hneď ako skončím. Budem sa veľmi tešiť, že či aj dnes médiá opäť obídu túto nebadanú informáciu. A keby jej venovali možno aspoň toľko priestoru, koľko venovali Dušanovi Galisovi s nápisom Fila. Viete, mať na tričku firmu, ktorá dodávala za 1,2 mld. korún, nuž to považujem za silnú kávu. A že tento človek má odvahu niekomu kázať o morálke, to je tiež silná káva. Povedzte, možno ešte na jednu otázku odpovedzte, pán Mikloš. Viete, po dlhom časom ste mali možnosť ísť do Spojených štátov, dostali ste víza. Kedy ste boli naposledy ešte pred Aljaškou v Spojených štátoch na dovolenke? Skúste na to odpovedať. Viete, vieme, že máte spoločné úspory vo výške 675-tisíc. Cesta do Ameriky je drahá. Mám taký pocit, že ste boli v posledných dvanástich mesiacoch ešte raz na dovolenke v Amerike. Porozprávajte nám o tom, ako je to možné z takých malých úspor to dokázať? (Reakcie z pléna.) Viete, čiže keď sa bavíme o tom, kto tu porušuje zákony, kto chce klásť morálnu latku, pred chvíľkou to tu pani poslankyňa, tu už nie je, hovorí, kto kam dáva morálnu latku. Toto je konkrétna výška morálnej latky. Konkrétna výška. Ešte raz sa vrátim k tomu, ak sa za niekoho narodili a narástli finančné skupiny, bolo to SDKÚ. My tie hračky, ktoré ste im dali za posledných osem rokov, im berieme. A nájdite tie dôkazy o tom, že by ste chceli nájsť prepojenie. Nemáte ho, preto len hovoríte prázdno. A to je celý problém. Ďakujem za pozornosť. (Potlesk.)